Batho ba ba tshwenngwang ke botsofe, botsogo jo bo sa itekanelang, go swelwa ke batho ba ba ba ratang kana mathata a mangwe a botho, ba ne ba bona kgothatso e e tswang mo Baebeleng e e tla ba thusang go lebana le botshelo ba na le tsholofelo. (Pesalema 72:12-14) Banyalani mmogo le batsadi ba ne ba utlwa kgakololo ya Baebele ya gore ba ka kgona jang go nna le manyalo a a itumetseng le kafa ba ka godisang bana ba bone ka katlego ka gone. (Moreri 4:12; Baefeso 5:22, 25; Bakolosa 3:21) Basha ba Bakeresete—bao ba gateletsweng botlhoko ke dithaka tsa bone kwa sekolong mme kwa lapeng le kwa phuthegong ba neelwa kgakololo e e molemo ya Lefoko la Modimo—ba ne ba newa kgakololo e e mosola ya kafa ba ka lebanang ka gone le kgatelelo e e tswang mo dithakeng tsa bone le kafa ba ka ‘tshabelang dikeletso tse basha ba nang le go nna le tsone.’—2 Timotheo 2:22.